Др (комедија у четири чина)/41
X

ЖИВОТА, БЛАГОЈЕ 

ЖИВОТА: Па сад, Благоје, као што видиш, ту је, дошла је. Сад немамо где, ваља се одлучити шта ћемо. Отерати је не можеш, је ли? А да јој понудиш паре да се врати, и то не вреди. Примиће паре, отићи ће, па шта? Мој син ће опет остати жењен човек, па шта сам онда учинио? Морамо нешто паметније смислити. `Ајде да те чујем! Седео си у универзитетској фотељи, дедер ти мени сад, ако умеш, дај какав универзитетски савет. Ајде, да те чујем.  
БЛАГОЈЕ: Па ја ти рекох, Живота, а ти размисли, па ћеш видети да друкче не може бити. 
ЖИВОТА: Мислиш то? 
БЛАГОЈЕ: То, да боме, да је ухватимо у неверству и на основу тога твој син затим да поведе бракоразводну парницу! 
ЖИВОТА: Па зар он не може да поведе бракоразводну парницу и без неверства? 
БЛАГОЈЕ: Може, да каже да се други венчао на његово име, па тај други после да каже како је и зашто то учинио. 
ЖИВОТА: Опет ти то! Прескочи већ једанпут то, па реци што друго ако знаш. 
БЛАГОЈЕ: Може и овако, рецимо, да каже: не трпим је, не слажемо се, па онда да добије пресуду којом га осуђују на продужење брачног живота. 
ЖИВОТА: Таман!  
БЛАГОЈЕ: Видиш и сам да је најбоље онако. 
ЖИВОТА: Па добро, ајде, како мислиш да изведемо ствар? 
БЛАГОЈЕ: Онако како сам ти говорио. Наићи ће Велимир, је ли? 
ЖИВОТА: Јес, звали су га. 
БЛАГОЈЕ: Они су муж и жена, нису се видели више од годину дана, је ли? Полетеће једно другом у загрљај и то је неверство, јер је она жена твога сина. Доста ти је два сведока и свршена ствар. Ти знаш кад ја нешто испланирам да то иде као намазано. 
ЖИВОТА: Па јест, ти си ми испланирао и Пепику, па ми је дошао као намазан. 
БЛАГОЈЕ: Ја сам ти испланирао диплому, и добио си је, а Пепику ти је испланирао Велимир. 
ЖИВОТА: А где су ти твоји сведоци што си ми их препоручио? 
БЛАГОЈЕ (гледа у сат): Чудно ми је што их већ нема, а рекао сам им тачно у једанаест да буду овде. Чекај да видимо! (Звони) 

Др (комедија у четири чина)